กรมสรรพากรปรับโฉมใหม่ My Tax Account ยกระดับการให้บริการ
กรมสรรพากรปรับโฉมใหม่ My Tax Account ยกระดับการให้บริการ ช่วยให้ผู้เสียภาษียื่นแบบฯ ภ.ง.ด. 90 และภ.ง.ด. 91 สะดวกยิ่งขึ้น
22 มี.ค. 2565

กรมสรรพากรได้พัฒนาระบบ My Tax Account ให้ดียิ่งขึ้นโดยเพิ่มข้อมูลค่าลดหย่อนและเพิ่มบริการ รวม 13 รายการ นอกจากนี้ยังได้เพิ่มข้อมูลเงินเดือนที่นายจ้างนำส่งให้กรมสรรพากรผ่านทางอิเล็กทรอนิกส์ เพื่ออำนวยความสะดวกให้ผู้เสียภาษีที่ต้องการเข้าถึงข้อมูลรายการค่าลดหย่อน และเงินเดือนด้วยตนเอง โดยไม่ต้องกังวลเรื่องการเก็บเอกสารหลักฐาน มาพร้อมระบบความปลอดภัยที่ช่วยปกป้องข้อมูลด้วยมาตรฐานระดับสากลนางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กรมสรรพากรได้ต่อยอดและพัฒนาระบบ My Tax Account ให้ดียิ่งขึ้นกว่าเดิม โดยในปีนี้ได้เพิ่มข้อมูลรายการค่าลดหย่อนใหม่ และเพิ่มบริการใหม่จากเดิมที่มีอยู่ 9 รายการ เพิ่มใหม่อีก 4 รายการ รวมเป็น 13 รายการ ได้แก่ ข้อมูลค่าลดหย่อนครอบครัว ข้อมูลค่าลดหย่อนดอกเบี้ยกู้ยืมเพื่อซื้อ เช่าซื้อ หรือสร้างอาคารที่อยู่อาศัย บริการตรวจสอบประวัติการยื่นแบบ ภ.ง.ด. 90/91 จำนวน 3 ปีภาษี บริการพิมพ์ข้อมูลภาพแบบและใบเสร็จรับเงินสำหรับการยื่นแบบปีภาษีปัจจุบันผ่านอินเทอร์เน็ต รวมทั้งได้เพิ่มข้อมูลเงินได้อีก 1 รายการ (จากเดิมที่มีเฉพาะเงินเดือนของบุคลากรในสังกัดหน่วยงานราชการที่นายจ้างมีการจ่ายเงินเดือนผ่านระบบ GFMIS) โดยได้เพิ่มข้อมูลเงินเดือนกลุ่มเอกชนและรัฐวิสาหกิจที่นายจ้างนำส่งให้กรมสรรพากรผ่านทางอิเล็กทรอนิกส์* ซึ่งผู้เสียภาษีที่ใช้บริการสามารถมั่นใจในความปลอดภัยของข้อมูล เพราะกรมสรรพากรได้วางระบบการยืนยันตัวตนเมื่อเข้าใช้งานด้วยรหัสผู้ใช้ (Username) และรหัสผ่าน (Password) ที่สมัครใช้บริการกับกรมสรรพากร ตามด้วยการระบุ Laser ID หลังบัตรประจำตัวประชาชน รวมทั้งเข้าถึงรหัส One Time Password (OTP) ทุกครั้งตามมาตรฐานความปลอดภัยระดับสากลอีกด้วย อย่างไรก็ตาม เพื่อเป็นการยกระดับการทำธุรกรรมทางอิเล็กทรอนิกส์ให้มีมาตรฐานและมีความน่าเชื่อถือ รวดเร็วและปลอดภัยมากยิ่งขึ้น กรมสรรพากรได้เพิ่ม ช่องทางการเข้าถึงข้อมูลในระบบ My Tax Account ผ่านการยืนยันตัวตนด้วย NDID


นอกจากนี้ กรมสรรพากรยังได้ปรับปรุงระบบข้อมูล และบริการเดิมให้ทันสมัยและใช้งานได้สะดวกมากขึ้น ทั้งนี้ เฉพาะข้อมูลเงินเดือนของบุคลากรในสังกัดหน่วยงานราชการและค่าลดหย่อน จะถูกเตรียมให้สำหรับการยื่นแบบผ่านระบบ New e-Filing เพื่อรองรับและอำนวยความสะดวกแก่ผู้ที่กำลัง จะยื่นแบบแสดงรายการภาษีเงินได้บุคคลธรรมดา (ภ.ง.ด. 90 ภ.ง.ด. 91) ประจำปีภาษี 2564 ซึ่งสามารถยื่นแบบฯ ได้ตั้งแต่บัดนี้จนถึงวันที่ 31 มีนาคม 2565 หรือผู้ที่ยื่นแบบแสดงรายการภาษีผ่านระบบออนไลน์ (e-Filing) เว็บไซต์ กรมสรรพากร www.rd.go.th จะได้ขยายเวลายื่นแบบฯ ออกไปอีก 8 วัน ถึงวันที่ 8 เมษายน 2565”